# Beszámoló az egyházak 2016 évi tevékenységéről

# a Győr-Moson-Sopron Megyei Büntetés-végrehajtási Intézetben

A beszámolót készítette:

Jánosa Attila intézeti lelkész.

2017. február 10.

### Felekezeti helyzetkép 2016-ban

Intézetünkben 2016 év folyamán – az elmúlt éveknek megfelelően - a következő hét felekezet végzett rendszeres hitéleti tevékenységet: **Evangélikus Egyház, Magyar Evangéliumi Börtönmisszió, Krisztus Szeretete Egyház, Jehova Tanúi, Római Katolikus Egyház, Református Egyház, Hetednapi Adventista Egyház**.

Heti rendszerességgel végez önkéntes munkát a Magyar, Evangéliumi Börtönmisszió, a Krisztus Szeretete Egyház, a Jehova Tanúi Egyház. Havi rendszerességgel van jelen a Római Katolikus Egyház és a Református Egyház. Alkalmanként végzi szolgálatát a Hetednapi Adventista Egyház.

Mint korábban, ez évben is megmaradt az a „hagyomány”, hogy az úgynevezett „kisegyházak” nagyon aktívak, a „történelmi egyházaknak” nevezett keresztyén felekezetek képviselői viszont rendszeresen visszafogottabbak az intézeti missziós munkában.

Mivel több féle egyház képviselői végzik itt azonos cél (irány mutatás, reintegráció, lélekmentés) érdekében a tevékenységüket, két dologra érdemes a jövőben még inkább odafigyelni:

1. A különböző felekezeti képviselők fokozottan törekedjenek az egységre és a békességre törekedni. A keresztény felekezetek azonos alapon állnak, ami nem más, mint Krisztus követése. Minden igyekezetünk ellenére előfordul egy-egy foglalkozáson, hogy maguk a fogvatartottak kezdik hangsúlyozni egyik-másik felekezet eltérő véleményét, szembehelyezve őket egymással. Mindez onnantól kezdve sajnálatos, amikortól mi, akik vezetjük a vallási foglalkozást, megengedjük, hogy szembenállássá változzék a testvériség. Bántó ez azokra nézve, akik esetleg az emlegetett felekezethez kötődnek, mégis nyitott szívvel jöttek el egy általuk nem ismert vallási foglalkozásra. Hiteltelenít bennünket, akik a Krisztusban való egység képviselői kell hogy legyünk. Figyeljünk fel erre időben és ne hagyjuk ezt megtörténni.
2. Jelezte nekem fogvatartott, hogy azért nem kíván részt venni vallási foglalkozáson, mert ott nem lehet figyelni a zaj és rendetlenség miatt. Ezzel kapcsolatban fontos megjegyezni, hogy bár a vallásgyakorláshoz való jog lehetővé teszi a vallási foglalkozásokon való részvételt bárkinek, éppen a vallásgyakorláshoz való jogot sérti, teszi lehetetlenné, ha alaki nem vallásgyakorlás céljából vesz részt, viselkedésével pedig gátolja más résztvevők jogos vallásgyakorlását. A jognak ezért a sérüléséért nem csak a fogvatartott felelős, hanem mindig az adott foglalkozás vezetője is felelős, ha nem tesz a káosz ellen. Kérem, hogy a kollégák – mindannyiunk érdekében - vegyék ezt tekintetbe és ne engedjenek meg olyan magatartást tartósan érvényre jutni, ami – ahelyett hogy elősegítené – éppen hogy gátolja a fogvatartottak vallásgyakorláshoz való jogát. A rendetlenkedőt figyelmeztessék, ha pedig nem változtat a magatartásán – bár ez a foglalkozás rövid időre történő megszakításával jár - vezettessék ki a felügyelettel. Esetleg egy rövid e-mailben jelezhetik is a bv. lelkész felé, hogy vegye le a részvételi listáról adott személyt.

Összességében megállapítható, hogy a 2016. évben a felekezetek képviselői az együttműködési megállapodásban rögzítetteknek megfelelően végzik tevékenységüket a fogvatartottak között. Köszönet a lelkiismeretes munkáért!

### események 2016. év folyamán

**Január** hónap folyamán a B.V.O.P. átfogó szakterületi ellenőrzést tartott az intézetben, az intézet lelkészével négyszemközt is – kb. egy órán át – beszélgetett az egyik ellenőrző személy. Az ellenőrzés során az intézeti lelkész munkáját jónak, a különböző felekezetek itt végzett munkáját rendben valónak találták. A záró értékelés során az ellenőrzés vezetője Dr. Tóth Tamás vezérőrnagy ezt szóban, röviden nyugtázta.

A hónap folyamán az intézet lelkésze beszámolt a 2016 évi vallási tevékenységről és annak koordinációjáról az intézetben.

**Február** hónap folyamán kapcsolatba léptünk Magyari Mártonnal a Magyar Testvéri Börtöntársaság ügyvezető igazgatójával, mint fotóssal. Intézeti fotókiállítás megrendezésének ügyében.

Vámosszabadiból megkeresés érkezett az intézeti lelkész felé, hogy tartson ismeretterjesztő előadást a börtönmisszióról, a helyi faluházban.

E hónap során búcsúzott el az intézettől és köszönte meg a lehetőséget az itteni kutató munkára „Edit nővér”, a Szociális Misszió Társulat tagja. A mentálhigiénés képzésen készült záró dolgozatból ajándék példányt hagyott az intézet irattárában.

**Március** hónapban meghívást küldtünk a MEOT (Magyarországi Egyházak Ökumenikus Tanácsa) főtitkárának, dr. Fischl Vilmosnak, biztonságpolitikai szakértőnek, amelyben felkértük, hogy tartson előadást a migrációról és a muszlim vallás jellemzőiről az Egyházi Kerekasztal résztvevőinek.

Újra kapcsolatot vettünk fel Szikora Róbert képviselőjével (Tannel Natália) is, amelynek során a második negyedévre hívtuk az intézetbe (mint hitvalló katolikust) előadás tartására.

Március 16-17-én missziói konzultáción vett részt a börtönlelkész Piliscsabán.

**Április** 7-én előadást tartott az intézet lelkésze a Vámosszabadi faluházbana börtönmisszióról. Kb. 30 fő részvételével.

A hónap első felében Tóth Cseperke teológus-hallgató (Pápai Református Teológiai Akadémia), azzal a kéréssel kereste meg intézetünk vezetését, hogy kötelező nyári missziológiai gyakorlatát szeretné itt elvégezni, a börtönlelkész vezetésével. Később ehhez a kéréshez csatlakozott Schönberger Klára hallgató is.

20-án megtartottuk szokásos évi Egyházi Kerekasztal megbeszélésünket az intézetbe bejáró felekezetek képviselőivel. A meghívott előadó dr. Fischl Vilmos evangélikus lelkész, a Magyarországi Egyházak Ökumenikus Tanácsa főtitkára. Biztonságpolitikai szakértő. A B.V.O.P. részéről pedig Szilassy Roland őrnagy, a Fogvatartási Fősztály kiemelt főreferense fogadta el meghívásunkat.

21-én Laár András előadóművész (buddhista pap) tartott előadást a fogvatartottaknak. A lelkész erről cikket írt a sajtónak. (Lásd: 1. melléklet: „Laár András rács mögött”)

25-28-ig a börtönlelkész képzésen vett részt Pilisszentkereszten. A téma: Restoratív technikák.

**Május**: 4-én a Pápai Református Teológiai Akadémia hallgatóságának 15 képviselője látogatta meg intézetünket és beszélgethetett az intézet parancsnokával és a börtönlelkésszel a börtönmisszióról, valamint találkozhatott egy fogvatartottal, akinek kérdéseiket is feltehették.

5-én az Öt templom Fesztivál kapcsán Ferenczy György előadóművész volt intézetünk vendége, aki a fogvatartottaknak tartottaknak tartott előadást.

10-én Magyari Márton: Nagyrév című fotókiállítását megnyitottuk az intézet kultúrtermében. Az intézeti lelkész cikket írt erről. (Lásd 2. melléklet: Feloldozás képekben, őrzők és őrzöttek között)

31-én Mihályfi Imre rendező volt az intézet vendége, aki a „Közös bűn” című film alkotójaként volt jelen. A film megtekintését követően a fogvatartottak kérdéseket tehettek fel a művésznek, aki a börtönrádiónak is interjút adott. A börtönlelkészt cikk írásával bízta meg a parancsnok. (Lásd 3. sz. melléklet: „Közös bűn”)

Az intézeti lelkész a ramadán közeledtével (június 7-től július 5-ig tartott az időszaka) felmérte a muszlim hitű fogvatartottak ezzel kapcsolatos igényeit.

**Június:** 7-én a börtönlelkész személygépkocsi vezetéstechnikai vizsgát tett Budapesten. 20-24-ig Révfülöpön ökumenikus lelkészkonferencián vett részt a lelkész, melynek témája: „Misszió a protestáns egyházakban”.

29-én három fogvatartott részt vett a „Fogvatartotti zarándoklaton” Mátraverebélyen.

J**úlius**: Tóth Cseperke és Schönberger Klára teológus-hallgatók 2 hetes missziológiai gyakorlatukat töltötték intézetünkben a hónap folyamán. Lehetőségük volt betekinteni a börtönmissziós munkába, részt vettek és maguk is tartottak istentiszteleteket, megismerkedhettek keresztyén és más hitű fogvatartottak problémáival is. Részesei lehettek egyéni lelkigondozásnak, illetve maguk is tarthattak ilyet a fogvatartottak számára. Interjút adtak a börtönrádió munkatársainak.

**Augusztus** hónapban kapcsolatba lépett az intézet az új győrirómai katolikus püspökkel: Dr. Veres Andrással.

Szikora Róberttel nem jön létre a tervezett találkozás, mivel a művésszel nem tudtunk megfelelő időpontot egyeztetni.

A hónap végén a lelkész részt vett a B.V.O.P. által szervezett munkaév kezdő lelkész továbbképzésen augusztus 23-tól 25-ig.

**Szeptember** 9-én **Szt. Adorján-napi ünnepség** volt az intézetben, melyen a munkatársakon kívül nagy számban vettek részt az intézet falain kívülről meghívott közéleti emberek is (fegyveres testületek, jogi szakemberek stb.). Ez alkalomból – többek közt - az intézeti lelkész is tartott ünnepi beszédet.

**Október** 12-13-án Szekszárdon börtönlelkész tanácskozáson vett részt a lelkész.

A hónap során meghívást küldtünk Eperjes Károly színművésznek.

18-án a Gedeon Társaság hívta meg a misszióban résztvevőket előadásra, köztük az intézet lelkészét is. 25-étől a vallási foglalkozások résztvevőit a FANY rendszerben is nyilvántartjuk. A nyilvántartás felekezetenként történik. Ebben a hónapban elkezdődött az országos bibliaverseny előkészítése, a résztvevők keresése, a felkészülés támogatása.

**November**: 8-án az intézet parancsnokával előadást tartottunk a Pápai Református Teológiai akadémia hallgatósága előtt a börtön pasztorációról és annak jelentőségéről. Az előadás kapcsán interjút kért a helyi média. A Győri Evangélikus Egyházközség „Forrás” újságjába cikket ír a börtönlelkész. (Lásd 4. sz. melléklet: „Makó és Jeruzsálem – Sitt és advent”

28-án megtartottuk a bibliaversenyt.

**December**: 21-én volt a szokásos „Adventi beszélgetés”, melynek vendég előadója Szeverényi János, a Magyarországi Evangélikus Egyház országos missziói lelkésze, és a rádiómisszió igazgatója és két képzőművész roma származású barátja. Az előadás kapcsán cikk írásával bízta meg a parancsnok az intézet lelkészét.

Eperjes Károly előadóművésszel január hónapra halasztottuk az előadást.

Karácsony ünnepkörében a szokásos **hét felekezet** megtartotta ünnepi istentiszteleteit illetve műsorait.

### köszönet:

Köszönetemet szeretném nyilvánítani az intézetvezetés és a társosztályok minden munkatársa felé, akik együttműködő segítsége nélkül nem volna lehetséges a munkám végzése.

Jánosa Attila

intézeti lelkész

Győr

1. sz. melléklet

# Laár András rács mögött

## „Akit leültetnek, nem mindegy, hogyan ül”

2016. május 4-én délután 4-kor bezárult a győri börtön kapuja a közismert előadóművész: Laár András - a mindenki által ismert „Besenyő Pista bácsi” - mögött. A szenzációs hírre felkapja a fejét az ember. Lehet, hogy van, aki csodálkozva mondja erre: „Ezt azért róla nem gondoltam volna”, és akadhat olyan is, aki csettint, és kárörömmel kijelenti: „Sejtettem… kibújt a szög a zsákból…”.

A börtön kapuját ez alkalommal Laár András - nem mint humorista, nem is mint költő, vagy zeneszerző, dalszöveg író, és nem is mint a L’art pour l’art Társulat és a KFT Együttes alapító és jelenlegi tagja -, hanem mint spirituális ember, mint buddhista pap lépte át. A Győr-Moson-Sopron-megyei Büntetés-Végrehajtási Intézet meghívására azzal a céllal érkezett, hogy derűs életfelfogásának, sokoldalúságának, egy irányban elkötelezett életszemléletének titkát fedje fel azok előtt, akik elhibázták életüket – mert rossz irányban köteleződtek el - és emiatt most börtönben ülnek.

A fogvatartottak előtt a művész (jelen esetben azonban lelki vezető) elmondta, hogy bár - aki elvesztette a szabadságát - nincs irigylésre méltó helyzetben, mégis egy nagyon értékes dologgal megajándékozták: időt kapott. Időt arra, hogy átgondolja az életét és célul tűzze ki egy belső nyugalmi állapot megtalálását. Fontos ilyenkor megtalálni a belső csendet. Mégpedig azért, hogy megtudja az ember, hogy mi az, ami zavarja ezt a belső békességet. Azután pedig kizárja azt, ami nem hagy békén és ezzel eltérít a nyugalomtól.

A börtönben ülők figyelmét arra hívta fel, hogy nem mindegy hogyan „ülnek”. Mert – ha már úgyis „ülni kell” - ülni úgy érdemes, hogy az ember elcsendesedik, megpróbál ezért pl. a légzésére koncentrálni. Elmondta, hogy az ének, vagy a zenei hangok is segítenek abban, hogy gondolatainkat távol tartva csendben befelé, Istenre figyelhessünk.

Minden jó előadóművész ahhoz szokott hozzá, hogy az előadás végén tapsvihar a zárás. A győri börtönben azonban – a korábbról megszokott humoros felszín - ez alkalommal nagyon is komoly mondanivalót takart. Más környezet, más hallgatóság, más előadás, és talán a taps is más volt a művész számára, mint máskor. A művészben mintha kérdőjelek maradtak volna arra vonatkozólag, hogy vajon mi jutott el hallgatóságához.

Csakhogy a programnak nem volt még vége, mert ezek után a börtönrádiósok alaposan felkészült stábja vette körül és tartott mikrofont Laár András elé. Ezúttal nem annyira a taps, mint éppen a jól megfogalmazott, felkészültségről tanúskodó kérdések sora volt az igazi visszajelzés. Reflexió volt ez arról, hogy amit elmondott, az mennyire nyitott szívekre érdeklődő, értő fülekre talált. Az elkészült interjú mélységében felért egy újabb előadással.

Ezúttal kiderült tehát, hogy akiket „leültettek”, azoknak egyáltalán nem mindegy, hogyan ülnek, mivel töltik a kiszabott büntetés idejét: konfliktusokban őrlődve és még mélyebbre jutva, vagy előbb őszinte megbánás után, törekedve a belső békességre, ami kihat majd a kapcsolatokra rácsokon belül és kívül egyaránt.

Az elcsendesedésről, meditációról szóló komoly tanítást persze Laár András sok-sok humorral fűszerezte. Hangja újra és újra átcsapott a jól ismert „Besenyő Pista bácsi” hangjába, akinek – mint tudjuk – „mindig igaza van, tehát éppen most is”.

Jánosa Attila

börtön-lelkész

2. sz. melléklet

# Feloldozás képekben, őrzők és őrzöttek közt

Magyari Márton fotókiállítása: Nagyrév

Van a Tiszazugban egy elnéptelenedő kis falucska: Nagyrév. Alig több mint 600 lakosa van. 1929-ben híresült el az úgynevezett. „Tiszazugi méregkeverők” által. Rég volt mindez, az akkor élek közül talán már senki sincs az élők sorában.

Magyari Márton, a Magyar Testvéri Börtöntársaság ügyvezető igazgatója szenvedélyes fotós, akinek ihletőjévé vált a Tisza és a tiszazugi kis falu: Nagyrév, amely az alkotó elmondása szerint – az ott lakó emberek szokásaiban, zárkózottságra hajló kapcsolataiban és lakóhelyük kialakításában – nyomokban még mindig magán viseli a régi események hatását.

Pedig az élet a továbblépést kívánja. Ez a csendes, egyre néptelenebb falucska ugyanis csodálatos környezetbe van ágyazva. A Tisza szépséges fényei, az ott élő növények és a gazdag állatvilág mind-mind az életről, a teremtett világ szépségéről beszél. Magyari Márton békét és nyugalmat árasztó fotói erre irányítják a néző figyelmét Nagyrévvel kapcsolatban. A Tisza-part csodálatos, békés világára, amely csendesen az életről, a teremtett világ gazdagságáról tanúskodik, ellenpontját alkotva a régi események nyomasztó híreinek.

Tekinthetjük úgy is a képeket, mint egy feloldozást. Túllépést minden nyomorúságon és ítéleten. Így szólít meg a fotók: „Tekints túl magadon! Szép a világ, ahol élsz! Őrizd a jót és a szépet! Élhet együtt békében ember és természet. Bármi történt vagy történik, a szépség, a fény, a szín arról beszél: Van tovább, az élet megy tovább. Élni nem csak lehetőség, de szépséggel és örömmel járó kötelesség is. Élj! Érdemes!”

Ahogy Ady Endre írja:

„Őrzők, vigyázzatok a strázsán,
Az Élet él és élni akar,
Nem azért adott annyi szépet,
Hogy átvádoljanak most rajta
Véres s ostoba feneségek.”

A mondanivalónak pedig különös árnyalatot ad az, hogy Magyari Márton fotókiállítása a győri börtönben szólal meg ezekkel a bíztató, reménykeltő gondolatokkal.

Jánosa Attila

lelkész

3. SZ. MELLÉKLET

# KÖZÖS BŰN

# 80 ÉVES REGÉNY- ÉS FILMHŐS ISMÉT A BÖRTÖNBEN

Ritka eset, hogy regény- és filmhőssel találkozat az ember. Valakivel, akinek az élete megihletett egy írót. Nos, a győri börtönnek pontosan ilyen vendége volt a közelmúltban.

Egy férfi, aki annak idején Galgóczi Erzsébet Kossuth díjas írónőt késztette, hogy tollat ragadjon és megírja „Közös bűn” című regényét, amely 1956-ban játszódik. Novemberben két fiú kér szállást az ország határának közelében levő tanyán, mivel Nyugatra akarnak szökni. Csakhogy reggelre az egyik fiú T. István szétveri egy fejőszékkel társának fejét, majd eltűnik.

Ha a regény nem is, az élet folytatódott: Elfogása után előbb halálra ítélik, aztán kegyelmet kap. Későbbi életében egy újabb emberölést is elkövet: élettársát késelte meg, mivel eladta a házat. Ekkor újra börtönbe került.

Szabadulása után a Szigetközben letelepedett, de majdnem megint megölt egy embert, egy hentesüzlet eladónőjét. Így került a győri bv. intézetbe a már csaknem 80 éves öregember.

Ez kínált alkalmat arra, hogy az intézet vezetése - okulás céljából - a fogvatartottak számára levetítse a „Közös bűn” című filmet és a vetítésre meghívja a film rendezőjét, a Televíziós Művészek Társaságának elnökét, Mihályfi Imrét.

A filmvetítés után a fogvatartottaknak lehetőségük volt a filmről, és az annak kapcsán felmerülő életkérdésekről beszélgetni, együtt gondolkodni az alkotóval többek között arról, hogy a bűn mennyiben egyéni és mennyiben közös - akár társadalmi - felelősség.

Jánosa Attila

intézeti lelkész

4. sz. melléklet

(Ezt a cikket – bár kérte a Győri Evangélikus Egyházközség vezetése a „Forrás” című gyülekezeti újságba, azonban nem jelent meg ott.)

# Makó és Jeruzsálem – Sitt és advent

„Az advent olyan távoli a börtöntől, mint Makó Jeruzsálemtől. Mi köze lenne ennek az áldott és szent időszaknak a sitthez és az ottani fegyencekhez?”. Így áll hozzá a köztudat, még a magukat keresztyénnek tartó emberek többségének tudata is ehhez a területhez.

Az adventi időszak az idő múlására figyelmeztet bennünket évről évre. Szeretünk erre úgy gondolni, hogy az idő csak úgy általában halad, és ez mitőlünk teljesen függetlenül történik. De amit mi időként élünk meg, az nem más, mint a mi egyéni, saját életünk. Az életünk az, ami múlik valójában. Így aztán egyre közelebb kerülünk ahhoz az időponthoz, amikor az életünk zárszámadása érkezik el. Mert bizonyos, hogy mindannyiunk számára egyre közelebb van az idő, amikor a mi életünk Ura „**eljön ítélni élőket és holtakat**”. Az Írás azt mondja erről:

„32Összegyűjtenek eléje minden népet, ő pedig elválasztja őket egymástól, ahogyan a pásztor elválasztja a juhokat a kecskéktől. 33A juhokat jobb keze felől, a kecskéket pedig bal keze felől állítja.” 34„Akkor így szól a király a jobb keze felől állókhoz: Jöjjetek, Atyám áldottai, örököljétek a világ kezdete óta számotokra elkészített országot. 35Mert éheztem, és ennem adtatok, szomjaztam, és innom adtatok, jövevény voltam, és befogadtatok, 36mezítelen voltam, és felruháztatok, beteg voltam, és meglátogattatok, *börtönben voltam, és eljöttetek hozzám*.” (Mt 25,32-36)

Ebből a felsorolásból – különös módon – nem marad ki a börtön sem. Sőt, Jézus saját magát itt börtönlakóként jeleníti meg: „Eljöttetek HOZZÁM”. Jézus tehát azt állítja, jelen van a börtönben és igényli a vele való foglalkozást.

Nem a közvélemény hozzáállása. Még csak nem is sok magát keresztyénnek tartó ember véleménye, hanem magának Jézusnak az igénye ad súlyt olyan – apróságnak tűnő - eseményeknek, mint például annak, hogy kilencedik alkalommal került megrendezésre 2016. advent első vasárnapján az országos bibliaismereti vetélkedő Magyarország büntetés-végrehajtási intézeteiben. Így itt a közvetlen közelünkben levő (öt percre van az Öregtemplomtól, de mintha fényévekre lenne) győri börtönben is. Egy hónappal korábban került kiírásra a verseny, amelynek kérdéseit a Bírák könyve és János evangéliuma alapján válogatták. Az évente megrendezésre kerülő vetélkedő kiírói a Magyar Testvéri Börtöntársaság és a Börtönlelkészek Magyarországi Szervezete.

A jelentkezés önkéntes, de minden intézetben az első öt helyezett jutalomban részesül. A 40 fajsúlyos kérdés fele a Bírák könyvéből, másik fele János evangéliumából került ki idén. A verseny komolyságát és a „célcsoport” felkészültségét jelzi, hogy az elérhető 40 pontból egy versenyző 39 ért el, három másik 38-at.

Advent csendjének szépségéhez hozzá tartozik az örök élet ígérete. Amihez azért hozzá teszi Jézus: „**De sok elsőből lesz utolsó, és sok utolsóból első**.” Mi, akik biztosak vagyunk benne, hogy állunk, és ez az ajándék nekünk jár, vigyázzunk: Csak óvatosan ítélkezzünk! El ne essünk!

Jánosa Attila

lelkész

5. SZ. MELLÉKLET

# Elveszettségtől hazatalálásig

A magyarországi büntetés-végrehajtás régóta törekszik arra, hogy a raboskodóknak követendő példákkal szolgáljon. Olyan emberek által megtestesített példákkal, amelyek alkalmasak arra, hogy értékrendjükben eltévedt emberek számára irányt és utat mutassanak. Fontos, hogy a börtönben töltött idő lehetőséget kínáljon az elgondolkodásra. Mégpedig arról, hogy miért volt rossz az eddigi irány, ami börtönbe vezetett. Nagyszerű dolog, ha a börtönt viselő eljut odáig, hogy bűncselekményét nem megmagyarázni igyekszik, sem nem hivatkozást keresve magát mentegeti, hanem őszintén bánja azt, amit elkövetett. De az mélyből fakadó bűnbánat csak az első fontos lépés. Ugyanilyen fontos a pozitív iránymutatás is, amelyik a „merre tovább” kérdésére igyekszik hiteles választ adni.

Ennek a büntetés-végrehajtás folyamatos iránymutatási (reintegrációs) törekvésének egyik láncszeme volt az, hogy néhány héttel ezelőtt a Győr-Moson-Sopron Megyei Büntetés-végrehajtási Intézet vendég-előadója volt **Szeverényi János, a Magyarországi Evangélikus Egyház országos missziói lelkésze és az egyház Rádiómissziójának igazgatója.** Nem érkezett egyedül, mert elkísérte őt két roma származású, képzőművész munkatársa, akikkel régi, hitből fakadó kapcsolat fűzi össze.

A meghívottak fogvatartottak számára tartottak közvetlen és személyes hangú előadást felvázolva saját életük válságait, útkereséseit. Hitvalló keresztyénként, saját életükből hozott negatív és pozitív példákkal szolgáltak tanulságul a fogvatartottak között. Akik saját tapasztalatból merített, hús-vér személyes eseteket hallhattak eltévelyedésre éppen úgy, mint visszatalálásra és a társadalom hasznos tagjává válásra. Mindezzel az volt a cél, hogy az útkeresők lássák: Hinni, bízni érdemes. Isten igéjére, az élő Jézus Krisztusra pedig – mint ahogy a kősziklára - ajánlatos életet alapozni. Aki saját magát is útnak nevezi, ösvénynek, amin az ember visszatalálhat élete forrásához, Teremtőjéhez és rajta keresztül életfeladatához, valódi önmagához. A visszatalálás révén pedig a társadalom és saját maga számára értelmes életet élhet és egyúttal szűkebb családi, és tágabb társadalmi közösségének hasznos tagjává válhat, miután kikerül a rácsok mögül.

Mind a fogvatartott személyes oldaláról nézve, mind közösségi szempontból a hosszabb rövidebb szabadság megvonásnak - ha van értelme - akkor éppen ebben az útmutatásban és vissza-segítésben van a lényege. Ezt pedig mindkét félnek akarni kell, sőt erőfeszítést kell tenni e cél érdekében. Az ilyen beszélgetések jelentősége abban áll, hogy reményt adnak, és fontos motiváló hatással lehetnek a szabadulók személyes döntésére, a jövő irányának választására.

Jánosa Attila

lelkész